KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Takografu Diġitali: Pjan direzzjonali għall-attivitajiet tal-ġejjieni INTRODUZZJONI It-takografi jwettqu rwol kruċjali fil-verifika tal-konformità mis-sewwieqa professjonali tat-trasport bit-triq mar-regoli dwar il-ħinijiet tas-sewqan u l-perjodi tal-mistrieħ. Huma jikkontribwixxu għat-titjib fis-sikurezza fit-triq, il-kundizzjonijiet tax-xogħol tas-sewwieqa u l-kompetizzjoni ġusta bejn il-kumpaniji tat-trasport bit-triq. Li t-takografi jsiru aktar kosteffikaċi huwa wieħed mill-elementi ewlenin tal-istrateġija tal-Kummissjoni biex tintegra aktar is-suq tat-trasport bit-triq tal-merkanzija u tagħmel it-trasport bit-triq aktar sikur, aktar effiċjenti u kompetittiv kif spjegat fil-White Paper dwar it-trasport tat-28 ta’ Marzu 2011[1]. - Din il-Komunikazzjoni takkumpanja proposta biex ikun emendat ir-Regolament tal-Kunsill (KEE) Nru 3821/85 dwar it-takografi. Din il-proposta għandha l-għan li ttejjeb l-effiċjenza u l-effikaċja tat-takografi, u li tiżgura li s-sewwieqa professjonali jirrispettaw ir-regoli dwar il-ħinijiet tas-sewqan u l-perjodi tal-mistrieħ. Hija ssegwi r-rakkomandazzjonijiet tal-Grupp ta’ Livell Għoli ta’ Partijiet Interessati Indipendenti dwar Piżijiet Amministrattivi[2] u r-rapporti minn organizzazzjonijiet nazzjonali tal-kontroll u tal-pulizija dwar manipulazzjonijiet u frodi. - Ir-regolament propost jinkludi miżuri biex jittejbu l-kapaċitajiet tekniċi tat-takografu diġitali[3] u jagħmluh takografu tabilħaqq 'intelliġenti', kif ukoll miżuri mhux tekniċi bħat-titjib fl-affidabbiltà tal-ħwienet tax-xogħol (workshops), l-introduzzjoni ta’ grad minimu ta’ armonizzazzjoni tas-sanzjonijiet, it-taħriġ tal-uffiċjali tal-kontroll u s-simplifikazzjoni tar-regoli dwar l-użu tat-takografu bl-eżenzjoni ta’ ċerti SMEs. Għadd ta’ miżuri oħra meħtieġa biex tittejjeb l-effikaċja u l-effiċjenza tas-sistema tat-takografi kienu identifikati[4] mill-Kummissjoni meta kienet qed tħejji din il-proposta. Madankollu, huma ma jistgħux jiġu implimentati direttament mir-regolament propost stess. Il-Komunikazzjoni preżenti tispjega kif u meta l-Kummissjoni bi ħsiebha timplimenta dawn il-miżuri l-oħra li huma meħtieġa imma mhumiex integrati fil-proposta leġiżlattiva li takkumpanja. Se jkun meħtieġ li jitwettqu erba’ miżuri u dawn huma deskritti f’din il-Komunikazzjoni: - Se jkun meħtieġ li jinbidlu b’atti delegati l-ispeċifikazzjonijiet tekniċi tat-takografu diġitali stabbiliti fl-Anness IB għar-Regolament (KEE) Nru 3821/85. Dan se jħaffef l-iżvilupp u l-produzzjoni tat-takografi bil-kapaċitajiet tekniċi ġodda permezz tal-proposta leġiżlattiva kif msemmi hawn fuq. Aktar importanti, se jkun meħtieġ li jkunu mtejba l-mekkaniżmi tas-sigurtà sabiex ikun ippreservat il-livell attwali ta’ sigurtà u jkunu evitati l-frodi u t-tbagħbis tad-dejta rreġistrata mit-takografi. Dawn il-bidliet se jirrikjedu strateġija ta’ migrazzjoni sabiex tkun żgurata l-kompatibbiltà bejn il-kards eżistenti u l-unitajiet tal-vetturi li qed joperaw u dawk li se jkunu introdotti. - Fir-rigward tas-siġilli tas-sigurtà fuq it-takografi biex tkun evitata l-interferenza mad-dejta, għandhom ikunu żviluppati standards armonizzati mill-korpi ta’ standardizzazzjoni x-xierqa. Biex titnieda din il-proċedura, il-Kummissjoni trid tagħti mandat lil CEN (Kumitat Ewropew għall-Istandardizzazzjoni) skont id-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi[5], biex jiddefinixxi l-qafas għall-attivitajiet tal-istandardizzazzjoni. - Ir-regolament propost se jkun jirrikjedi t-titjib tal-proċess tat-teħid tad-deċiżjonijiet dwar it-takografi fl-ambitu tal-hekk imsejjaħ Ftehim AETR[6] iffirmat mis-27 Stat Membru tal-UE u 22 pajjiż Ewropew (inklużi l-pajjiżi CIS (Komunità ta’ Stati Indipendenti), it-Turkija u l-pajjiżi tal-Balkani tal-Punent)[7]. Fl-2010 modifika tal-AETR għamlet lit-takografu diġitali l-apparat tar-reġistrazzjoni obbligatorju għat-trasport internazzjonali fi 22 pajjiż AETR mhux tal-UE. Konsegwenza ta’ dan is-suċċess fit-tixrid tat-takografu żviluppat fl-UE lil hinn mill-fruntieri tagħha hija li dawn il-pajjiżi mhux tal-UE issa saru involuti fl-adattament tekniku tal-apparat għall-ġejjieni. L-implimentazzjoni uniformi tal-użu tat-takografu, li fuq kollox hija fl-interess tal-UE, tagħti s-setgħa lill-impriżi tat-trasport bit-triq tal-UE li jikkompetu fuq l-istess livell ma’ impriżi tat-trasport bit-triq minn dawn il-pajjiżi mhux tal-UE. - Fl-aħħar nett, se jkun meħtieġ li d-Direttiva 2006/126/KE dwar il-liċenzji tas-sewqan tkun emendata sabiex tkun organizzata sewwa l-amalgamazzjoni tal-kards użati mis-sewwieqa professjonali fit-takografi diġitali mal-liċenzji tas-sewqan tagħhom mill-2018, kif previst fir-Regolament li qed jakkumpanja. SFIDI Adattament tal-elementi tas-sigurtà tat-takografu Is-sitwazzjoni attwali It-takografu jrid ikun kapaċi jagħti dejta affidabbli li tippermetti kontroll effettiv fuq il-ħinijiet tas-sewqan u l-perjodi tal-mistrieħ tas-sewwieqa. Id-dejta trid tkun tista’, pereżempju, tintuża fi proċedimenti fil-qrati. Għaldaqstant, is-sigurtà tas-sistema tat-takografu hija kruċjali għall-prevenzjoni tal-frodi u l-manipulazzjoni illegali. L-obbligu li jkunu pprovduti garanziji biżżejjed fir-rigward tal-miżuri tas-sigurtà teknika u l-miżuri organizzattivi li jirregolaw l-ipproċessar tad-dejta jitnissel mill-fatt li d-dejta pproċessata hija dejta personali. L-ipproċessar tagħha huwa soġġett għall-prinċipji stabbiliti fid-Direttiva 95/46/KE[8] dwar il-protezzjoni ta’ dejta personali u d-Direttiva 2002/58/KE[9] li tirrikjedi li d-dejta personali tkun ipproċessata b’mod sikur. Iż-żamma tal-livell tas-sigurtà fuq medda ta’ żmien teħtieġ adattament kontinwu għall-progress tat-Teknoloġiji tal-Informazzjoni (IT). Livell relattivament għoli ta’ sigurtà huwa tabilħaqq meħtieġ biex bidliet mhux awtorizzati fid-dejta rreġistrata jkunu impossibbli (l-integrità), biex l-oriġini tad-dejta tkun identifikata b’mod inekwivoku u biex ikun żgurat li d-dejta tkun dejjem disponibbli meta tkun meħtieġa/mitluba. Il-leġiżlazzjoni attwali tat-takografu stabbiliet ċertu livell ta’ sigurtà u timponi xi mekkaniżmi ta’ sigurtà li huma mistennija jissodisfaw dan il-livell ta’ sigurtà (imsejjaħ ‘ITSEC livell E3 għoli’)[10]. Madankollu, il-qawwa tal-kompjuters li qed tiżviluppa u l-progress fil-kriptografija u fil-ikkrekkjar tal-kodiċijiet wasslu biex dan il-livell tas-sigurtà mhuwiex aktar garantit mill-mekkaniżmi tas-sigurtà previsti mill-ispeċifikazzjonijiet attwali[11]. Jekk titħalla kif inhi u ma tinbidilx, il-probabbiltà li s-sistema tkun ikkrekkjata se tiżdied kull sena. Dak li qabel kien meqjus bħala s-sistema l-aktar moderna u li kien diffiċli li tkun attakkata diversi snin ilu issa sar aktar faċli li tkun ikkrekkjata minħabba li l-IT qed issir aktar żviluppata u sofistikata. Din id-diskrepanza bejn il-livell tas-sigurtà meħtieġ u t-teknoloġija li suppost tiggarantixxi dan il-livell tas-sigurtà diġà wasslet lill-Kummissjoni biex tieħu azzjonijiet korrettivi tagħha stess. L-aħħar emenda tal-Anness IB għar-Regolament tal-Kunsill (KEE) Nru 3821/85[12] tistipula li l-approvazzjoni tat-tip tista’ tibqa’ tkompli tingħata f’ċirkustanzi fejn l-awtoritajiet li jiċċertifikaw il-konformità mal-livell tas-sigurtà tar-Regolament jirrifjutaw li jiċċertifikaw apparat ġdid minħabba li l-mekkaniżmi tas-sigurtà jkunu antikwati. Modifiki li jridu jkunu ppjanati L-azzjoni trid tkun ippjanata biex ikun irrestawrat u miżmum il-livell tas-sigurtà, bl-użu ta’ sett ġdid xieraq ta’ mekkaniżmi tas-sigurtà, u bl-użu ta’ standards u metodi aktar aġġornati. L-Anness IB għar-Regolament tal-Kunsill (KEE) Nru 3821/85 u l-appendiċi tiegħu jridu jkunu mmodifikati permezz ta’ atti delegati. Il-Kummissjoni l-ewwel se twettaq valutazzjoni ġenerali tas-sigurtà biex tidentifika l-punti dgħajfa fis-sistema tas-sigurtà. Fit-tieni stadju, hija se tidentifika u tivvalida r-rekwiżiti għas-saħħa tal-mekkaniżmi tas-sigurtà applikabbli għall-unitajiet tal-vetturi, is-sensers tal-moviment u l-kards tat-takografu. L-għan huwa li l-apparat ġdid jitpoġġa fis-suq sabiex bħala minimu jkun irrestawrat il-livell inizjali tas-sigurtà (ITSEC livell E3 għoli), u biex dan il-livell tas-sigurtà jkun żgurat għal għadd suffiċjenti ta’ snin. Se jkunu meħtieġa metodi ġodda ta’ kriptaġġ, li se jkunu jirrikjedu bidliet fl-apparat (“tulijiet taċ-ċavetta” itwal). Il-modifiki tal-Anness IB se jirrelataw mat-taqsimiet identifikati fl-Anness I għall-Komunikazzjoni preżenti. Strateġija tal-migrazzjoni L-interoperabbiltà u l-kompatibbiltà ma' sistemi tal-passat u tal-futur[13] għandhom ikunu garantiti bejn id-diversi verżjonijiet u ġenerazzjonijiet ta’ unitajiet tal-vetturi, kards użati f’dawn l-unitajiet tal-vetturi, u sa ċertu punt l-apparat tal-kontrolluri. Imma ċ-ċikli tal-użu tal-unitajiet tal-vetturi u l-kards mhumiex l-istess. Il-kards jistgħu jkunu ta’ tul ta’ sena, sentejn jew ħames snin, l-unitajiet tal-vetturi jistgħu jdumu 15-20 sena. Is-soluzzjoni għal din l-isfida tirrikjedi ppjanar bir-reqqa ta’ strateġija ta’ migrazzjoni-tranżizzjoni. Il-migrazzjoni għal metodi differenti ta’ kriptaġġ tista’ titwettaq b’diversi modi. Fl-ambitu tat-takografu diġitali, soluzzjoni tas-sigurtà waħdanija tidher li hija l-aktar adattata. Soluzzjoni tas-sigurtà waħdanija tfisser li meta jkun introdott apparat tar-reġistrazzjoni ġdid, it-takografu l-ġdid ikun jista’ jaqra biss kards biċ-‘ċwievet’ tal-kriptaġġ il-ġodda. Dan jippermetti livell definit tas-sigurtà għall-unitajiet tal-vetturi u l-kards tat-takografu ġodda minn ċerta data. Għaldaqstant, kull migrazzjoni bejn żewġ livelli tas-sigurtà se tkun timplika perjodu ta’ tranżizzjoni ta’ ħames snin, li matulhom iż-żewġ livelli differenti tas-sigurtà jeżistu fl-istess ħin. Iċ-ċifri fl-Anness II jispjegaw kif dan jista’ jkun implimentat. Dan juri li l-unitajiet tal-vetturi bil-mekkaniżmi tas-sigurtà l-ġodda għandhom ikunu introdotti fil-flotta meta l-kards kollha tat-takografu fiċ-ċirkulazzjoni huma interoperabbli ma’ dawn il-mekkaniżmi l-ġodda kif ukoll mal-qodma. Għandu jkun innotat li jidher li jeżisti kunsens ġenerali fl-industrija li għandha tkun evitata l-koeżistenza ta’ aktar minn żewġ ġenerazzjonijiet konsekuttivi ta’ mekkaniżmi tas-sigurtà fil-flotta tal-vetturi koperti mir-Regolament. Tabilħaqq, ftit vetturi se jkun kkonċernati meta jkun introdott l-apparat il-ġdid, minħabba li proporzjon kbir tal-vetturi kummerċjali tqal (heavy-duty) jew se jkunu nbiegħu fi swieq oħra, jew mhux se jkunu qed jintużaw aktar. Għall-ftit vetturi li jibqa’ (pereżempju l-krejnijiet speċjali jew il-vetturi speċifiċi li jitħaddmu fuq medda twila ta’ żmien), jistgħu jitfasslu miżuri speċjali, bħall-eżenzjoni jew it-twaħħil tat-takografu wara xi żmien. Fir-rigward tal-iskeda taż-żmien, huwa raġonevolment realistiku li jitwettaq ix-xogħol kollu tat-tħejjija biex l-apparat il-ġdid ikun aġġornat bil-livell tas-sigurtà ġdid sa meta jkunu introdotti l-kards il-ġodda wara l-2017, u l-unitajiet tal-vetturi bejn l-2018 u l-2022 (skont il-politika tat-tiġdid tal-kards). Mandat lil CEN biex jiżviluppa standards għas-siġilli Fi kwalunkwe ħin, diversi eluf ta’ vetturi kummerċjali tqal qed isuqu fuq in-netwerk trans-Ewropea b’takografu manipulat jew b’kard mhux valida. Il-Valutazzjoni tal-Impatt uriet li waħda mir-raġunijiet għaliex is-sistema tat-takografu għadha vulnerabbli għall-manipulazzjoni u l-frodi hija li s-siġilli ma jaħdmux tajjeb bħala indikaturi ta’ manipulazzjoni tat-takografu. L-awtoritajiet tal-infurzar nazzjonali u l-istituti tar-riċerka[14] jirrapurtaw id-dgħjufijiet tat-takografu fir-rigward tal-kapaċità tiegħu li jirreżisti t-tbagħbis. Is-siġilli huma maħsuba bħala mezz ta’ skoperta permezz ta’ spezzjoni viżwali ta’ kwalunkwe tbagħbis mal-interfaċċja mekkanika bejn il-partijiet differenti tat-takografu (is-sensers tal-moviment u l-gerboks), li huma ssiġillati minn ħwienet tax-xogħol approvati wara l-installazzjoni. Skont l-istudju tal-JRC imsemmi qabel[15], is-siġilli attwalment mhumiex meħtieġa li jissodisfaw livell minimu ta’ prestazzjoni fil-livell Ewropew u lanqas li jikkonformaw ma’ xi standard speċifiku, u b’hekk jistgħu jkunu ffalsifikati aktar faċilment u huma soġġetti għal degradazzjoni ddifferenzjata fuq medda ta’ żmien. Sabiex tindirizza din il-kwistjoni u wara li kkunsidrat id-dispożizzjonijiet tad-Direttiva 98/34/KE u r-regoli dwar is-servizzi tas-Soċjetà tal-Informazzjoni, il-Kummissjoni se tagħti mandat lil CEN għall-iżvilupp ta’ standards Ewropej għal siġilli li jridu jintużaw fuq sistemi tat-takografu. Bil-għan li jkunu ddefiniti r-rekwiżiti għall-istandardizzazzjoni, il-mandat se jqis l-ambjent partikulari li fih is-siġilli jridu jitqiegħdu (varjazzjonijiet kbar fit-temperatura, espożizzjoni għal skossi mekkaniċi) u se jenfasizza l-ħtieġa li jkunu identifikati l-ħwienet tax-xogħol fdati bl-installazzjoni tas-siġilli. Is-CEN se jiżgura li l-organizzazzjonijiet rappreżentattivi jkunu mistiedna jieħdu sehem fix-xogħol tal-istandardizzazzjoni. L-istandardizzazzjoni kkontemplata tista' tidħol fis-seħħ fi żmien stmat ta’ bejn sentejn u sentejn u nofs. Meta titwettaq, din għandha tippermetti l-iskoperta b’mod aktar faċli ta’ siġilli miksura, l-identifikazzjoni tal-ħwienet tax-xogħol li wettqu l-installazzjoni u l-evitar ta’ nuqqas ta’ fehim bejn l-operaturi u l-uffiċjali tal-infurzar. Titjib fil-proċess tat-teħid tad-deċiżjonijiet bejn il-partijiet kontraenti tal-AETR B’mod parallel mal-iżvilupp tal-leġiżlazzjoni soċjali fi ħdan l-UE, kienet implimentata leġiżlazzjoni simili fil-livell tan-NU/KEE permezz tal-ftehim AETR. Fl-2006, il-partijiet kontraenti għall-AETR kienu ftehmu li jintroduċu t-takografu diġitali. It-takografu diġitali sar l-apparat obbligatorju għal vetturi ġodda mill-10 ta’ Ġunju 2010 u din l-introduzzjoni tat-takografu diġitali kienet suċċess fil-maġġoranza tal-partijiet kontraenti tal-AETR. Imma s-sitwazzjoni legali attwali fi ħdan il-ftehim AETR għall-adattamenti tat-takografi diġitali għall-progress tekniku[16] tista’ ma tkunx sostenibbli. Tabilħaqq, l-AETR jipprovdi li l-bidliet għar-Regolament tal-Kunsill (KEE) Nru 3821/85 huma awtomatikament adottati mill-partijiet kontraenti kollha tal-AETR, mingħajr konsultazzjoni formali mal-pajjiżi msemmija qabel l-adozzjoni tal-bidliet mill-UE. Il-mekkaniżmu attwali jipperikola l-implimentazzjoni korretta u armonizzata tal-miżuri introdotti fir-reviżjoni proposta tar-Regolament tal-Kunsill (KEE) Nru 3821/85 u t-takografu diġitali mill-partijiet kontraenti mhux tal-UE. Għaldaqstant huwa fl-interess tal-UE li ttejjeb il-proċess tat-teħid tad-deċiżjonijiet fir-rigward tat-takografi diġitali u l-AETR. F’dan ir-rigward, fil-livell tan-NU/KEE nbeda proċess biex ikun irrivedut l-AETR. Il-Kummissjoni se tipproponi dawn li ġejjin sabiex tiżgura proċess ta’ teħid tad-deċiżjonijiet aktar effiċjenti bl-involviment u l-konsultazzjoni tal-pajjiżi kollha kkonċernati fid-definizzjoni u l-aġġornament tal-ispeċifikazzjonijiet tekniċi tat-takografi diġitali. Bħala l-ewwel pass tranżitorju, sakemm jitwettqu l-adattamenti meħtieġa tal-AETR, jidher adattat li l-pajjiżi AETR ikunu involuti u kkonsultati fid-deċiżjoni rigward il-bidliet fit-takografi meħuda fil-livell tal-UE. Dan l-involviment jista’ jkun ifformalizzat bil-ħolqien ta’ ‘Grupp ta’ Esperti ta’ Forum tat-Takografu’, kif propost mill-Kummissjoni fil-proposta parallela biex ikun irrivedut ir-Regolament tal-Kunsill (KEE) Nru 3821/85. Id-deċiżjonijiet dwar l-aġġornamenti tekniċi tal-Anness IB b’hekk ikunu aktar trasparenti u informati b’mod sħiħ dwar il-pożizzjoni tal-partijiet kontraenti tal-AETR. Fil-pass finali, l-AETR għandu jkun adattat biex tkun tista' sseħħ il-kooperazzjoni tal-UE u l-partijiet kontraenti kollha tal-AETR fl-adattament tekniku tat-takografu diġitali. L-AETR għandu jipprevedi proċedura speċjali għall-adattamenti tekniċi tat-takografi. Eżempju wieħed ta’ tali proċedura jeżisti pereżempju fil-Ftehim tal-Kummissjoni Ekonomika għall-Ewropa tan-Nazzjonijiet Uniti rigward l-adozzjoni ta’ rekwiżiti tekniċi uniformi għall-vetturi bir-roti, tagħmir u partijiet li jistgħu jkunu ffittjati u/jew ikunu użati ma’ vetturi bir-roti u l-kundizzjonijiet għal rikonoxximent reċiproku tal-approvazzjonijiet mogħtija fuq il-bażi ta’ dawn ir-rekwiżiti (‘Ftehim Irrivedut tal-1958’)[17]. B'tali mekkaniżmu se jkun possibbli li jsiru adattamenti regolari għall-progress tekniku meħtieġ, u għandu jkun imfassal biex ikunu jistgħu jsiru reazzjonijiet rapidi għal ċerti żviluppi, fejn ikun meħtieġ, bl-involviment fil-proċess tat-teħid tad-deċiżjonijiet tal-partijiet kollha li jużaw it-takografi diġitali. Minħabba din il-bidla sostanzjali fl-AETR u fil-leġiżlazzjoni tal-UE, jidher li hu meħtieġ li jsiru arranġamenti biex l-UE ssir parti kontraenti għall-AETR bi drittijiet tagħha stess. Ir-raġuni ewlenija hija li tali adeżjoni tiggarantixxi r-rappreżentanza effettiva tal-interessi tal-UE fil-proċedimenti tan-NU/KEE u żvilupp armonizzat tal-leġiżlazzjoni tal-UE b’mod parallel għall-iżviluppi tal-AETR, kif hu l-każ bil-Ftehim tal-1958 Irrivedut. Il-koordinazzjoni ad-hoc tal-Kummissjoni mal-Istati Membri, li hija l-prattika attwali biex ikunu stabbiliti pożizzjonijiet miftehma għal-laqgħat tan-NU/KEE, tidher li mhijiex aktar adattata għad-deċiżjonijiet tal-ġejjieni li jridu jittieħdu fi ħdan l-AETR dwar l-adattament tekniku tat-takografi. Barra minn hekk, tali adeżjoni tkun konformi mad-deċiżjonijiet tal-Qorti li jgħidu li “minħabba li s-soġġett tal-AETR jaqa’ fl-ambitu ta’ [Ir-Regolament (KE) Nru 561/2006], il-Komunità ngħatat is-setgħa li tinnegozja u tikkonkludi l-ftehim imsemmi wara d-dħul fis-seħħ tar-Regolament imsemmi”[18] [traduzzjoni mhux uffiċjali]. Il-Kummissjoni se tesplora man-NU/KEE u l-partijiet kontraenti ewlenin mhux tal-UE għall-AETR id-disponibilità tagħhom li jkun immodifikat l-AETR sabiex ikun possibbli li l-UE taderixxi mal-konvenzjoni. Soġġett għall-konklużjoni pożittiva ta’ dawn it-taħditiet esplorattivi, il-Kummissjoni għandha tistaqsi lill-Kunsill għal mandat għan-negozjati sabiex ikun implimentat it-tieni pass deskritt hawn fuq (l-Artikolu 218 tat-TFUE). Meta l-UE tkun issieħbet fl-AETR, l-UE tadotta r-regoli tiegħu biex tiddefinixxi l-pożizzjonijiet tal-UE fi ħdan l-AETR, b’mod simili għad-Deċiżjoni tal-Kunsill 97/836/KE. Amalgamazzjoni tal-kards mal-liċenzji tas-sewqan Il-proposta biex ikun irrivedut ir-Regolament tal-Kunsill (KEE) Nru 3821/85 tipprevedi li sal-2018, il-kards tas-sewwieqa jkunu ġew amalgamati mal-liċenzji tas-sewqan. Din il-miżura tirrikjedi adattamenti minuri tad-Direttiva 2006/126/KE tal-Parlament Ewropew u tal-Kunsill tal-20 ta' Diċembru 2006 dwar il-liċenzji tas-sewqan[19]. Il-Kummissjoni se tissottometti malajr kemm jista’ jkun proposta biex ikunu mmodifikati kif jixraq il-liċenzji tas-sewqan. SKADENZA INDIKATTIVA GħALL-INTRODUZZJONI TAT-TAKOGRAFU L-ġDID Il-proposta parallela biex ikun rivedut ir-Regolament tal-Kunsill (KEE) Nru 3821/85 tipprevedi d-definizzjoni tar-rekwiżiti essenzjali u ż-żieda ta’ ċerti elementi ġodda. L-annessi u l-appendiċi eżistenti fl-ewwel stadju se jibqgħu l-istess u se jkunu kompatibbli mar-Regolament ġdid propost. Il-proposta tipprevedi li l-Anness IB għandu jkun emendat mhux aktar tard mill-31 ta’ Diċembru 2014 biex jiżdiedu l-ispeċifikazzjonijiet tekniċi meħtieġa għall-introduzzjoni tal-funzjonalitajiet tal-GNSS, il-faċilitajiet għal komunikazzjoni mill-bogħod u l-interfaċċja standardizzata ma’ sistemi tat-trasport intelliġenti oħra (ITS). Il-Kummissjoni tippjana li fl-istess ħin tintroduċi r-rekwiżiti l-ġodda tas-sigurtà tal-IT spjegati fil-punt 2.1. Madankollu għandu jkun enfasizzat li dawn id-dati għandhom jitqiesu bħala d-dati l-aktar tard li fihom jistgħu jkunu adottati u introdotti l-ispeċifikazzjonijiet il-ġodda. Fuq il-bażi tal-esperjenza preċedenti tagħha relatata mal-ewwel introduzzjoni tat-takografu diġitali, li turi li, wara l-pubblikazzjoni tal-ispeċifikazzjonijiet tekniċi, l-industrija teħtieġ mill-inqas sentejn biex tibda tqiegħed il-prodott fis-suq. Għalhekk, il-kummerċjalizzazzjoni tat-takografu ‘intelliġenti’ ġdid tista sseħħ sal-1 ta’ Jannar 2017. Il-Kummissjoni tagħraf li l-iskadenza meħtieġa għall-produzzjoni industrijali ma tistax titqassar. Għaldaqstant il-Kummissjoni se tagħmel l-isforzi kollha meħtieġa biex min-naħa tagħha tipproċedi mingħajr dewmien għat-tħejjija tal-annessi u l-appendiċi sabiex, jekk ikun possibbli, l-apparat il-ġdid ikun jista’ jasal fis-suq qabel id-data finali tal-2017[20]. Imbagħad, jibda x-xogħol tekniku biex isiru l-bidliet meħtieġa fl-annessi u l-appendiċi, u li jwassal għal definizzjonijiet tekniċi ġodda għat-takografu diġitali, u finalment bl-unitajiet tekniċi ġodda fit-triq u fil-vetturi. L-Anness II juri l-impatt tal-implimentazzjoni tal-miżuri fuq l-Anness IB. Deskrizzjoni fil-qosor tal-attivitajiet għas-snin li ġejjin: Proposta tal-Kummissjoni għal reviżjoni tar-Regolament | Ir-Regolament adottat | Tħejjija ta’ annessi u appendiċi ġodda | Annessi u appendiċi ġodda adottati | Żvilupp u produzzjoni | L-apparat ġdid jitħaddem fil-qasam | 2011 | 2012 | 2013 | 2014 | 2015 | 2016 | 2017 | KONKLUżJONI Il-White Paper dwar it-trasport talbet għal reviżjoni tar-regoli dwar it-takografu biex dan isir aktar kosteffikaċi u jikkontribwixxi għal aktar integrazzjoni tas-suq tat-trasport tal-merkanzija bit-triq. Waqt li l-proposta parallela għall-emenda tar-Regolament tal-Kunsill Nru 3821/85 tintroduċi għadd ta’ miżuri li se jtejbu s-sistema tat-takografu, se jkunu meħtieġa azzjonijiet oħra biex jagħmlu dawn il-miżuri effettivi b’mod sħiħ jew jissupplimentawhom. Sabiex timplimenta dawn l-azzjonijiet oħra, il-Kummissjoni hija impenjata biex twettaq il-passi li ġejjin: 1. Taġġorna mal-progress tekniku permezz ta’ att delegat għall-Anness IB, fl-2014, notevolment biex tippreserva l-livell tas-sigurtà tat-takografu diġitali, kif kien spjegat. Il-partijiet interessati huma mistiedna jipparteċipaw attivament f’dan il-proċess u jintegraw id-dati antiċipati għall-produzzjoni u l-introduzzjoni attwali tal-użu tal-apparat il-ġdid fil-pjanijiet tagħhom għall-ġejjieni. 2. Tistaqsi lil CEN fl-2011 biex jiżviluppa standards għas-siġilli. Dawn l-istandards għandhom ikunu disponibbli sal-2014. 3. Fil-livell internazzjonali, tkompli l-isforzi tagħha biex tippromwovi r-regoli soċjali tal-UE fit-trasport bit-triq u l-użu tat-takografi diġitali li qed jevolvu teknoloġikament fil-pajjiżi ġirien kollha tagħha. Għal dan il-għan, għandha tipproponi lill-Kunsill sa tmiem l-2011 li l-UE għandha ssir membru sħiħ tal-AETR, sakemm it-taħditiet esploratorji kontinwi mal-partijiet kontraenti tal-AETR mhux tal-UE jkunu pożittivi. 4. Tipproponi li temenda d-Direttiva 2006/126/KE dwar il-liċenzji tas-sewqan sabiex torganizza l-amalgamazzjoni tal-kards tas-sewwieqa u l-kards tat-takografu, sa tmiem l-2011. ANNESS I Deskrizzjoni fil-qosor tal-modifiki mistennija/ħolqien ta’ appendiċi ġodda Mekkaniżmi tas-sigurtà ġodda | Integrazzjoni tal-GNSS | Interfaċċja teknika standardizzata għall-ITS | Komunikazzjoni mill-bogħod għall-finijiet ta’ kontroll | Anness 1B | L-Anness 1B irid ikun rivedut fid-dawl tar-Regolament il-ġdid | Appendiċi 1 – Dizzjunarju tad-Dejta | Għandhom jiġu mmodifikati | Għandha tiġi mmodifikata | Għandha tiġi mmodifikata | Appendiċi 2 – Speċifikazzjonijiet tal-kards tat-takografu | Għandhom jiġu mmodifikati | Għandha tiġi mmodifikata | Għandha tiġi mmodifikata | Appendiċi 3 – Stampi | Appendiċi 4 – Kopji stampati | Għandha tiġi mmodifikata | Għandha tiġi mmodifikata | Appendiċi 5 – Wiri | Appendiċi 6 – Interfaċċji esterni | Appendiċi 7 – Protokolli għat-tniżżil tad-dejta | Għandhom jiġu mmodifikati | Għandha tiġi mmodifikata | Għandha tiġi mmodifikata | Appendiċi 8 – Protokolli tal-Kalibrazzjoni | Appendiċi 9 – Approvazzjoni tat-Tip – Lista tat-Testijiet Rekwiżiti bħala Minimu | Għandha tiġi mmodifikata | Għandha tiġi mmodifikata | Għandha tiġi mmodifikata | Appendiċi 10 – Miri Ġeneriċi tas-Sigurtà | Għandhom jiġu mmodifikati | Appendiċi 11 – Mekkaniżmi tas-Sigurtà Komuni | Għandhom jiġu mmodifikati | Appendiċi 12 Ġdid – ITS | Għandha tinħoloq | Appendiċi 13 Ġdid – Komunikazzjoni mill-Bogħod għall-Finijiet ta’ Kontroll | Għandha tinħoloq | ANNESS II [pic] [pic][pic][pic] [1] COM(2011)144 finali. [2] http://ec.europa.eu/enterprise/policies/better-regulation/administrative-burdens/high-level-group/index_en.htm [3] Il-konnessjoni mal-istrumenti tas-Sistema Globali ta' Navigazzjoni bis-Satellita (GNSS) għal komunikazzjoni mill-bogħod mal-uffiċjali tal-infurzar tal-ġenb tat-triq u l-iżvilupp ta’ konnessjoni standardizzata mal-applikazzjoniiet tas-Sistemi tat-Trasport Intelliġenti. [4] Ara l-Valutazzjoni tal-Impatt SEC(2011)xxx [5] ĠU L 204, 21.7.1998, p. 37–48. [6] Il-Ftehim Ewropew dwar ix-xogħol tal-Ekwipaġġi li Jaħdmu fuq Vetturi użati għat-Trasport fuq it-Toroq Internazzjonali [7] L-Albanija, Andorra, l-Armenja, l-Azerbajġan, il-Bjelorussja, il-Bosnja-Ħerzegovina, il-Kroazja, il-Kazakistan, il-Leichtenstein, il-Moldova, Monako, il-Montenegro, in-Norveġja, il-Federazzjoni Russa, San Marino, is-Serbja, l-Isvizzera, Dik li kienet ir-Repubblika Jugoslava tal-Maċedonja, it-Turkija, it-Turkmenistan, l-Ukraina, l-Uzbekistan [8] Id-Direttiva 95/46/KE tal-Parlament Ewropew u tal-Kunsill tal-24.10.1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data [dejta], ĠU L 281 23.11.1995, p. 31 [9] Id-Direttiva 2002/58/KE tal-Parlament Ewropew u tal-Kunsill tat-12.07.2002 dwar l-ipproċessar tad-data [dejta] personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika) [10] Ara r-rekwiżit CSP_105 fl-Appendiċi 10 tal-Anness IB għar-Regolament tal-Kunsill (KEE) Nru 3821/85. [11] Ara r-rekwiżit CSM_014 fl-Appendiċi 11 tal-Anness IB għar-Regolament tal-Kunsill (KEE) Nru 3821/85. [12] Ir-Regolament tal-Kummissjoni (UE) Nru 1266/2009 tas-16 ta’ Diċembru 2009 li jadatta, għall-għaxar darba, ir-Regolament tal-Kunsill (KEE) Nru 3821/85 dwar apparat tar-reġistrazzjoni għat-trasport bit-triq għall-progress tekniku, ĠU L 339, 22.12.2009, p. 3. [13] L-interoperabbiltà tiżgura li tip ġdid ta’ kard jaħdem mat-tipi kollha ta’ unitajiet tal-vetturi diġà preżenti f’dan il-qasam u viċeversa. Il-kompatibbiltà ma’ sistemi tal-passat u tal-futur tirrelata mal-kompatibbiltà bejn il-ġenerazzjonijiet tal-apparat. Il-kards tas-sewwieqa jridu jkunu kompatibbli mingħajr problemi ma’ ġenerazzjonijiet differenti ta’ takografi u viċeversa. [14] Ara pereżempju JRC, Rapport dwar l-attakki fuq is-sigurtà tat-Takografu Diġitali u dwar ir-riskju assoċjat mal-introduzzjoni tal-adapters li se jkunu mmuntati f’vetturi ħfief, 2007; JRC, Rapport dwar il-vulnerabbiltà u l-kontrollabbiltà tat-takografu diġitali, 2010; Il-25 rapport mill-Kummissjoni dwar l-implimentazzjoni tal-leġiżlazzjoni soċjali dwar it-trasport bit-triq, SEC(2011)52; Price Waterhouse Cooper, Analiżi tal-miżuri tekniċi u organizzattivi użati mill-Istati Membri fl-applikazzjoni tad-Direttiva 2006/22/KE, 2009. [15] JRC, Rapport dwar il-vulnerabbiltà u l-kontrollabbiltà tat-takografu diġitali, 2010. [16] Ara l-Artikolu 22bis tal-Ftehim AETR. [17] Ara wkoll id-Deċiżjoni tal-Kunsill tas-27 ta' Novembru 1997 bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-adozzjoni tal-preskrizzjonijiet tekniċi uniformi għall-vetturi bir-roti, tagħmir u partijiet liema jistgħu jkunu ffittjati ma' u/jew ikunu użati ma' vetturi bir-roti u l-kundizzjonijet reċiproċi tal-approvazzjonijiet mogħtija fuq il-bażi ta' dawn il-preskrizzjonijet ("Ftehim Rivedut tal-1958"), 97/836/KE, ĠU L 346, 17.12.1997, p. 78. [18] Kawża tal-Qorti tal-Ġustizzja 22/70, Il-Kummissjoni vs Il-Kunsill, l-AETR. [19] ĠU L 403, 30.12.2006, p. 18-60 [20] Għall-integrazzjoni tal-kards tas-sewqan mal-liċenzji tas-sewqan, żewġ dati distinti, dik tad-19.01.2013 u tad-19.01.2018, jidhru fl-Artikolu 35 tal-Proposta ta’ Regolament. Dawn id-dati huma ġġustifikati mill-perjodu tal-validità amministrattiva ta’ 5 snin tal-liċenzja tas-sewqan, li se ssir ukoll il-perjodu tal-validità tal-kards tas-sewqan.